text: نئی دہلی، 16اگست 2017، یوم آزادی 2017 کے موقع پر وزیر اعظم جناب نریندر مودی کی تقریر کے پیش نظر حکومت نے گھٹنے کی سرجری میں استعمال ہونے والے آرتھوپیڈک امپلانٹ کی زیادہ سے زیادہ قیمت مقرر کردی ہے۔ کیمیکلز اینڈ فرٹیلائیزر اور پارلیمانی امور کے مرکزی وزیر جناب اننت کمار نے آج یہاں میڈیا سے خطاب کرتے ہوئے یہ اطلاع دی۔ہندوستان میں ہر سال گھٹنے کے تقریباً ایک سے ڈیڑھ لاکھ تک آپریشن کئے جاتے ہیں۔ اس کی بنیاد پر ہندوستان کے عوام کو سالانہ تقریباً پندرہ سو کروڑ روپئے کی بچت ہوگی۔ وزیر موصوف نے کہا کہ اس اقدام سے علاج کے سلسلے میں بیجا منافع خوری سے بچا جاسکے گا اور غریب آدمی کو مناسب خرچ پر معیاری طبی سہولت مہیا ہوسکے گی۔